Iqembu leChipangano Liqhubeka Lihlukuluza Uzulu
Kulabantu abathathu abathi batshaywe kakubi ngamalunga aleliqembu ngeSonto esilindweni samabhasi eMbare, njalo bathi kakho osebotshiwe
Abeqembu elaziwa ngokusekela ibandla leZanu PF, eleChipangano abikwa eqhubeka ngokuhlukuluza uzulu lanxa ugatsha lweJomic lulaye amapholisa ekuqaleni kweviki ukuthi ebophe amalunga aleliqembu nxa ethe abangela udlakela. Kulabantu abathathu abathi batshaywe ngamalunga eChipangano ngeSonto esilindweni esikhulu samabhasi eMbare. Abathathu laba bahlala eWarren Park njalo bathi ngesikhathi betshaywa, bebephelekezela unina wabo, kufakaze omunye wabantu laba, uTaona Marova. Uthi batshaywe kabuhlungu ngamalunga eChipangano esebenzisa amapulanka aqatha okwemizuzu engamtshumi amathathu. Omunye njalo otshayiweyo uMnu Bigboy Tadzimirwa uthi batshayelwe emawofisini ebandla le Zanu PF, okusobala ukuthi lelibandla lilobudlelwalo leChipangano. Kunjalo nje, uMongameli Mugabe segcizelele insolo yakhe phezu kodlakela esithi abantu kumele bahlalisane ngokuthula kungelani lokuthi bavela kuliphi ibandla. Kodwa inengi lithi ukwehluleka kwakhe ukusola ukubulawa kwelunga leMDC ngabanakanelwa ukuthi ngabasekeli beZanu PF ngeviki edluleyo kuveza sobala ukuthi kazimiselanga ukuqeda udlakela kwezombusazwe. Ekhuluma emngcwabeni kasobhuku weZvimba uMnu Enoch Chimbamauro ngoLwesithathu, uMugabe uthe uzulu kumele alondoloze ukuthula. Kodwa kazange aphathe udaba lodlakela olwenzakale eMudzi ngeviki edluleyo, okufe khona isiphathamandla seMDC ekhokhelwa nguMnu Morgan Tsvangirai, uMnu Cephas Magura. UMagura ubikwa ecobodiswe ngabasekeli beZanu PF, njalo bayisithupha asebebotshiwe ngodaba lolu. Ingcwethi kwezombusazwe uMnu Dumisani Nkomo uthi uMugabe ubemele asole ukubulawa kukaMagura emazwini akhe.